CELEX: 62011CN0046
Language: mt
Date: 2011-02-01 00:00:00
Title: Kawża C-46/11: Rikors ippreżentat fl- 1 ta’ Frar 2011 — Il-Kummissjoni Ewropea vs Ir-Repubblika tal-Polonja

2.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/16
            
         Rikors ippreżentat fl-1 ta’ Frar 2011 — Il-Kummissjoni Ewropea vs Ir-Repubblika tal-Polonja
   (Kawża C-46/11)
   2011/C 103/29
   Lingwa tal-kawża: il-Pollakk
   
      Partijiet
   
   
      Rikorrenti: Il-Kummissjoni Ewropea (rappreżentanti: S. Petrova u K. Herrmann, aġenti)
   
      Konvenuta: Ir-Repubblika tal-Polonja
   
      Talbiet
   
   
               —
            
            
               tiddikjara li, billi ttrasponiet ħażin ir-rekwiżiti għall-istabbiliment ta’ derogi kif previsti fl-Artikolu 16(1) tad-Direttiva tal-Kunsill 92/43/KEE, tal-21 ta’ Mejju 1992, dwar il-konservazzjoni tal-habitat naturali u tal-fawna u l-flora selvaġġa (1), ir-Repubblika tal-Polonja naqset milli twettaq l-obbligi tagħha taħt din id-dispożizzjoni;
            
         
               —
            
            
               tikkundanna lir-Repubblika tal-Polonja għall-ispejjeż.
            
         
      Motivi u argumenti prinċipali
   
   Il-Kummissjoni takkuża lir-Repubblika tal-Polonja bi traspożizzjoni żbaljata fid-dritt Pollakk tar-rekwiżiti għall-għoti ta’ derogi mill-projbizzjonijiet marbutin mal-ħarsien tal-ispeċi ta’ għasafar u ta’ annimali li jinsabu fl-Artikolu 16(1) tad-Direttiva tal-Kunsill 92/43/KEE.
   L-ewwel nett, f’żewġ regolamenti tal-Ministeru għall-Ambjent dwar speċi ta’ pjanti selvaġġi u annimali suġġetti għal ħarsien hemm l-istruttura segwenti, l-Artikoli 7(1) u 8 jipprovdu deroga ġenerali mill-projbizzjonijiet għall-ħarsien tal-ispeċi (bħal pereżempju il-projbizzjoni ta’ qtil intenzjonali, qbid etc.) fir-rigward ta’ attivitajiet konnessi mat-tmexxija ta’ attività razzjonali agrikola, forestali jew tas-sajd. Madankollu l-possibbiltà ta’ tali deroga ma hijiex prevista fl-Artikolu 16(1) tad-Direttiva 92/43/KEE.
   It-tieni nett, fl-Artikolu 52(2)(5) tal-liġi dwar il-ħarsien tan-natura, il-portata tal-possibbiltà li tingħata deroga, fir-rigward tal-“prevenzjoni ta’ ħsara serja, b’mod partikolari għall-attivitajiet agrikoli, forestali jew tas-sajd”, minn projbizzjonijiet relatati mal-ħarsien ta’ speċi ta’ annimali hija usa’ minn dik tad-deroga prevista fl-Artikolu 16(1)(b) tad-Direttiva 92/43/KEE.
   It-tielet nett, fl-Artikolu 56(4)(1) tal-liġi dwar il-ħarsien tan-natura, il-portata tal-possibbiltà li tingħata deroga minn projbizzjonijiet relatati mal-ħarsien ta’ speċi meta dan jirriżulta mill-“ħtieġa li tiġi limitati ħsara serja għall-ekonomija, b’mod partikolari, agrikola, forestali jew tas-sajd”, hija usa’ minn dik prevista fl-Artikolu 16(1)(b) tad-direttiva habitat.
   Ir-raba’ nett, ir-regolament tat-28 ta’ Settembru 2004 dwar speċi ta’ annimali selvaġġi suġġetti għal ħarsien jawtorizza l-qtil jew il-qbid, etc., tal-lontra komuni (Lutra Lutra) li tgħix fit-territorju ta’ stabbilimenti għat-trobbija tal-ħut, minkejja li din hija speċi li għandha bżonn ħarsien mill-qrib skont l-Anness IV tad-Direttiva 92/43/KEE.
   
      (1)  ĠU Edizzjoni Speċjali bil-Malti, Kapitolu 15, Vol. 2, p. 102